Gaseller

se inndeling!

Gaseller (Gazella), også kalt sanne gaseller, er en slekt med sanne antiloper (Antilopini) i kvegfamilien (Bovidae) og inngår i underfamilien Antilopinae. Gruppen er imidlertid ikke den eneste som omhandler arter med benevnelsen gaselle.

 Biologi 
Gruppen gaseller består av små til mellomstore (typisk 15–35 kg), smekre, slanke og langbeinte klovdyr (Artiodactyla). Dette er meget spenstige og hurtige fluktdyr, med store ører, utmerket hørsel og ei god nese. Begge kjønn bærer horn, men bukkenes horn er typisk lengre og kraftigere. Hos noe arter er geitas horn svært små, nærmest bare for knotter å regne.

Artene er utbredt i det nordlige Afrika, inkludert i Sahara og på Afrikas horn, på Den arabiske halvøy, i Midtøsten og videre østover i Asia til India, Mongolia og Kina. Habitatet består av åpent terreng, ofte svært kupert, og består ofte av både sandørken og steinørken, halvørken, raviner, gressletter, tørr jungel, tørr savanne, tørr krattskog og tørt buskland med mer.

 Inndeling 
Inndelingen av slekten følger Faysal Bibi (2013), som regner åtte arter, og E.V. Bärmann et al. (2013), som regner ni. Norske navn i parentes er ikke offisielle navn, men kun beskrivelser.

 Bovidae, kvegfamilien
 Antilopinae, antiloper, sauer og geiter
 Antilopini, sanne antiloper
 Antilopina
 Gazella, gaseller
 G. spekei. spekegaselle
 G. gazella, fjellgaselle
 G. saudiya, saudigaselle
 G. dorcas, dorcasgaselle
 G. subgutturosa, persergaselle
 G. bennettii, indiagaselle
 G. leptoceros, klippegaselle
 G. cuvieri, edmigergaselle
 G. marica, sandgaselle

 Referanser 
Faysal Bibi (2013). A multi-calibrated mitochondrial phylogeny of extant Bovidae (Artiodactyla, Ruminantia) and the importance of the fossil record to systematics. BMC Evolutionary Biology 2013, 13:166. DOI:10.1186/1471-2148-13-166. Besøkt 2017-01-01

Castelló, José R. Bovids of the World: Antelopes, Gazelles, Cattle, Goats, Sheep, and Relatives. Princeton University Press, 12. apr. 2016 - s. 124–157. ISBN 9781400880652

Eva Verena Bärmanna, Saskia Börner, Dirk Erpenbeck, Gertrud Elisabeth Rössner, Christiana Hebel, Gert Wörheide (2013). The curious case of Gazella arabica. Mammalian Biology 78 (2013) 220–225.

 Eksterne lenker 


Kategori:Kvegdyr
Kategori:Pattedyr formelt beskrevet i 1816